  Виталий Пронин У. ЛопаткинаШаерамы азинтӥське быдӟым композиторлы сӥзем 58-тӥез фестиваль. Со улсын Удмурт шаере та нуналъёсы вуизы нимо-дано балеринаос: Россиысь калык артистка, Санкт-Петербургысь Мариинской театрысь Ульяна Лопаткина но Россиысь дано артистка, Москваысь Бадӟым театрысь Нина Капцова.Балеринаос Иже вуизы бадӟым проектэнызы: Ижысь Операя но балетъя театрын валлян пуктӥзы «Чайковский Гранд-Гала» концерт. Операя но балетъя выльдэм театрлэн сцена вылаз Ульяна Лопаткина быдэстӥз тодмо хореографлэн Джордж Баланчинлэн Пётр Чайковскийлэн крезьгурезъя дасям «Ballet Imperial» балетысь валтӥсь партиез, нош Нина Капцова возьматӥз «Лебединое озеро» балетысьтыз «Тӧдьы акт» нимаськись люкетсэ. Мариинской но Бадӟым театръёсысь, Пермьысь П. Чайковский нимо операя но балетъя театрысь артистъёс возьматӥзы Пётр Чайковскийлэн «Спящая красавица», «Лебединое озеро» но «Щелкунчик» балетъёсысьтыз оглюкетъёссэ. Такем «кизилиё» возьматон учкисьёслэн сюлэмъёсазы пыраклы вунонтэм кылиз.Тӥ понна кин со Чайковский? Та юанэн ёртӥзы журналистъёс Ульяна Лопаткинаез но Нина Капцоваез. Быдӟым композиторлэсь нимзэ кылыса, кыкназылэн ик синъёссы чиляны кутскизы.- Чайковский - со мон понна ваньмыз! - вера Ульяна Лопаткина. - Пичи дырысеным туннэ нуналозь улӥсько солэн крезьгуръёсыз чузъяськем улсын - ноку но уг акыльты! Та быдӟым композиторлэн произведениосыз туж мур пуштросоесь: отын ик улон но кулон сярысь малпанъёс, отын ик яратон-гажан мылкыдъёс. Чайковскиез кылзӥськод но ачид ик валатэк кылиськод, кызьы аслад сюлмаськытӥсь юанъёсыд кытчы ке сылмо-быро кадь. Солэсь произведениоссэ пуктэ быдэс дунне, Япониын, кылсярысь, Пётр Ильич кемалась пыртэмын калык геройёс пӧлы. Мынам Чайковскиен данъяськонэ - пумтэм-йылтэм! Кызьы мон пыриськытэк кылём яратоно композиторелэсь юбилейзэ пусъёнэ! Туж шумпотӥсько, та дано ужрадэ мынам но пытьые кылёз шуыса. Со сяна, кемалась потэ вал ни Чайковскийлэсь Воткаысь музей-усадьбазэ ас синмыным адӟеме. Туж шумпотӥсько: та малпанэ быдэсмиз!Бадӟым театрлэн прима-балеринаез Нина Капцова 2 толэзь талэсь азьло гинэ анай луиз - нылыз вордскиз. Но дыр шедьтӥз Иже вуыны. Со но шумпотэмзэ уг ваты, Чайковскийлэн вордскем-будэм интыяз вуиз шуыса - татын омыр ик мукет, бурдъясь, шуиз со. Нина Капцовалы туж кельшиз Ижысь Операя но балетъя театрын: сцена вылын вӧл-вӧл, котькытын тылъёс пишто. "Лебединое озеро" балетысь суред- Милям, балеринаослэн, кышкан но вань ук - выж вольыт мед луоз, вӧсь луыны медам шедьтэ: выльдэм театрады артистъёслы туж умоесь условиос кылдытэмын, - шуиз Нина Капцова. - Мон пичи дырысеным синмаськемын «Лебединое озеро» балетлы. Котькӧня мед эктом та партиез - котьку капчи мылкыд басьтӥсько.- «Лебединое озеро» - классика произведениос пӧлысь тужгес но учкымон, яратымон произведение, - Н. Капцовалэн верамез борды итӥське У. Лопаткина. - Отысь партиез мон быдэстӥсько ни 15 ар ӵоже: со котьку пӧрме выль сямен - угось сцена вылын шудыкум, пушкам выль инвисъёс усьтӥсько, татчыозь шараямтэ быгатонлыкъёсы кыре пото. Сыӵе со Чайковский - паймытӥсь, пуштэ усьтыны юрттӥсь, улонэз валаны дышетӥсь.Елена Никитина Туспуктэм: Андрей Поздеев Теги: Операянобалетъятеатр  